Charlotte Dyremose (KF), 2011-05-10:
Jeg gik herop med den klare intention bare sådan lige frisk fra fad at melde klart ud, hvad vi mener, men jeg er nødt til at starte et helt andet sted oven på fru Pernille Vigsø Bagges indlæg, for jeg er dybt chokeret over, at Socialistisk Folkeparti, der slår sig op på at ville sidde i en kommende regering, hvis skaden skulle ske og venstrefløjen på et tidspunkt kunne få flertal efter et valg, mener, at det, at man er i en forligskreds og indgår forlig med partier og har aftaler med dem og står inde for de aftaler, skulle være at være i lommen på andre partier.
Skal det ses som et udtryk for, at hvis vi på et tidspunkt skulle være så uheldige at få fru Helle Thorning-Schmidt som statsminister i det her land, så kan vi gå ud fra, at der ikke er noget, der hedder forlig og aftaler i dansk politik, men at det så bare er flertallet, der kører derudaf hen over de aftaler, man har lavet?
Det er godt nok nye toner, og jeg håber ikke, at det er det, det her er udtryk for.
Jeg troede umiddelbart, at det eneste kritiske spørgsmål til det med forlig, som jeg skulle stille i dag, var til fru Christine Antorini, som jo er med i folkeskoleforligskredsen, og som jeg forudsætter også respekterer, at der er forskellige parter i den forligskreds.
Men jeg håber da ikke, at vi har nedlagt traditionen for forlig.
Det er jo fuldstændig rigtigt, som det også fremgår af en artikel i Berlingske Tidende i dag, at der er dele af det her forslag, som vi fra konservativ side absolut går ind for.
Det er faktisk ikke mindre end tre af tingene, og jeg vil tillade mig at sige, at jeg oven i købet selv har foreslået dem.
Det handler om det her med at give mulighed for internationale linjer, som vi har haft en drøftelse af tidligere.
Vi har også i udvalget for snart længe siden haft nogle af de dygtige unge fra Fredericia, der går på den her linje på dispensation, i deputation i vores udvalg og hørt, hvor godt det fungerer for dem.
Vi synes også, det er en rigtig god idé at få flere sprogfag i folkeskolen.
Det er sådan set også en del af de forhandlinger, som vi er i gang med lige nu, bl.a. med fru Christine Antorini.
Vi synes, det er utrolig vigtigt at styrke sprogfagene, bl.a. også ved, at flere elever får mulighed for at få nogle af sprogfagene tidligere.
Det tror vi også meget på er med til at styrke muligheden for, at man sådan rigtig får de her fremmedsprog ind under huden, så det ikke bare er noget, man har lært at klare sig på, når man er turist, men noget, man også kan bruge professionelt i sit arbejdsliv.
Derfor er der rigtig mange gode ideer her.
Det eneste, jeg sådan stiller mig en lille smule skeptisk over for, er noget af det indholdsmæssige – ikke sådan den overordnede tone i det her med den internationale dimension i læreruddannelsen, men jeg kunne godt på det indholdsmæssige plan være lidt bekymret for, hvordan det her kunne fungere og indplaceres i den nuværende læreruddannelse, og derfor mener jeg sådan set også, at det vil kræve en grundigere drøftelse i forligskredsen af, hvordan man så konkret skulle tilrettelægge det.
Og der må jeg sige, at der har vi jo også en forligskreds, der bl.a. blokerer for nogle af de ting, man godt kunne ønske sig.
Men jeg håber, at vi kan få en drøftelse også af det.
Jeg håber også, at fru Christine Antorini bringer nogle af de her forslag ind i de drøftelser, vi har, og så håber jeg i øvrigt, at vi kan fastholde traditionen for, at vi laver de her forlig.
Jeg håber, at de drøftelser, vi er i gang med lige nu ovre i Undervisningsministeriet – altså ikke lige i det her øjeblik, men som vi jo alle sammen har brugt temmelig meget tid på i den seneste tid – munder ud i et forlig, der styrker den danske folkeskole, og at vi fastholder at gøre det i et bredt forlig, og at Socialdemokraterne også ønsker at være med der.
Det mener jeg er til glæde for folkeskolen – ikke nødvendigvis altid, skal jeg indrømme, på det indholdsmæssige, for der er absolut ingen tvivl om, at havde Det Konservative Folkeparti 90 mandater, så havde vi en betydelig bedre folkeskole, end vi har i dag.
Men jeg tror alligevel, det overordnet er til gavn for folkeskolen, set i et realistisk perspektiv med vores antal mandater, at vi har de brede forlig, sådan at vi tilstræber, at der ikke laves en total kursændring, hvis skaden skulle ske og vi fik en ny regering.
Så jeg håber, vi kan fastholde forligsskikken, og derfor må jeg indrømme, at jeg stiller mig lidt undrende over for, at det her forslag er her i dag.